CELEX: 52019PC0052
Language: da
Date: 2019-02-06
Title: Forslag til RÅDETS AFGØRELSE om fastlæggelse af holdning, der skal indtages på Den Europæiske Unions vegne ved det niende møde i partskonferencen under Stockholmkonventionen om persistente organiske miljøgifte, for så vidt angår forslaget om ændring af bilag A og B

EUROPA-KOMMISSIONEN
            Bruxelles, den 6.2.2019
            COM(2019) 52 final
            2019/0025(NLE)
            Forslag til
            RÅDETS AFGØRELSE
            om fastlæggelse af holdning, der skal indtages på Den Europæiske Unions vegne ved det niende møde i partskonferencen under Stockholmkonventionen om persistente organiske miljøgifte, for så vidt angår forslaget om ændring af bilag A og B
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører afgørelsen om den holdning, der skal indtages på Unionens vegne på partskonferencen under Stockholmkonventionen i forbindelse med den planlagte vedtagelse af beslutninger om ændring af bilag A og B ved at opføre yderligere kemikalier og ændre eksisterende angivelser.
            
            
               2.Baggrund for forslaget
            
            
               2.1.Stockholmkonventionen
            
            
               Stockholmkonventionen om persistente organiske miljøgifte ("konventionen") har til formål at beskytte menneskers sundhed og miljøet mod persistente organiske miljøgifte (POP'er). Konventionen skaber retligt bindende forpligtelser for parterne til at træffe foranstaltninger med henblik på at forhindre eller mindske fremstilling og anvendelse samt import og eksport af persistente organiske miljøgifte. Parterne er også forpligtet til at træffe foranstaltninger til at mindske eller forhindre udslip fra utilsigtet fremstilling af persistente organiske miljøgifte og udslip fra lagre og affald.
            
            
               Aftalen trådte i kraft den 24. februar 2004.
            
            
               Den Europæiske Union og 27 medlemsstater er parter i konventionen
                  1
               .
            
            
               2.2.Partskonferencen under Stockholmkonventionen
            
            
               Partskonferencen, der er indstiftet i henhold til artikel 19 i konventionen, er Stockholmkonventionens beslutningstagende organ. Organet træder normalt sammen hvert andet år for at overvåge gennemførelsen af konventionen. Det vurderer også kemikalier på baggrund af forelæggelser fra Komitéen for Vurdering af Persistente Organiske Miljøgifte. 
            
            
               I henhold til konventionens artikel 23 har hver part én stemme. Regionale organisationer for økonomisk integration såsom EU udøver imidlertid deres stemmeret med et antal stemmer svarende til antallet af de af deres medlemsstater, der er parter i konventionen.
            
            
               2.3.Partskonferencens påtænkte retsakt
            
            
               På det niende møde, der finder sted fra den 29. april til den 10. maj 2019, vil partskonferencen overveje at vedtage beslutninger om opførelse af yderligere kemikalier eller om ændring af eksisterende angivelser i bilag A, B og/eller C til konventionen.
            
            
               Formålet med de påtænkte retsakter er at opføre yderligere kemikalier eller at ændre eksisterende angivelser i bilag A, B og/eller C til konventionen. Opførelsen i bilag A, B og/eller C har den virkning, at kemikalierne vil blive underlagt foranstaltninger, der tager sigte på at forhindre eller mindske deres fremstilling og anvendelse, herunder at mindske eller forhindre utilsigtede udslip. Ændringen af de eksisterende angivelser har til formål at mindske antallet af undtagelser fra kontrolforanstaltningerne.
            
            
               De påtænkte retsakter bliver bindende for parterne i overensstemmelse med artikel 22, stk. 4, i konvention, der bestemmer følgende: "Fremsættelse af forslag til og vedtagelse af ændringer til bilag A, B eller C og ændringernes ikrafttræden finder sted efter samme procedurer som for forslag til og vedtagelse af supplerende bilag til konventionen. Dog træder en ændring til bilag A, B eller C ikke i kraft for en part, der har fremsat en erklæring om ændringer til disse bilag i medfør af artikel 25, stk. 4, i hvilket tilfælde en sådan ændring træder i kraft for den pågældende part på den halvfemsindstyvende dag efter datoen for deponering af partens ratifikations-, accept-, godkendelses- eller tiltrædelsesinstrument."
            
            
               3.Den holdning, der skal indtages på Unionens vegne
            
            
               Kommissionen foreslår, at Rådet på vegne af Unionen træffer afgørelse om at støtte beslutningerne om ændring af bilag A og B til konventionen på partskonferencens niende møde. Med disse beslutninger vil yderligere kemikalier blive føjet til bilag A, således at de bliver underlagt forpligtelserne i henhold til konventionen, navnlig med hensyn til at mindske eller forhindre udslip fra tilsigtet fremstilling. Partskonferencen forventes derudover at vedtage en beslutning om at fjerne eller ændre visse undtagelser for anvendelsen af et kemikalie, som allerede er opført i bilag B til konventionen.
            
            
               De beslutningsforslag, der lægges frem til vedtagelse for partskonferencen, bygger på henstillingerne fra Komitéen for Vurdering af Persistente Organiske Miljøgifte (komitéen), et hjælpeorgan under partskonferencens myndighed. De kemikalier, som komitéen henstiller til bliver optaget i bilag A, opfylder kriterierne i bilag D til konventionen. Komitéens henstilling om at fjerne eller ændre indrømmede undtagelser for anvendelsen af kemikalier, som er opført i konventionen, bygger på en vurdering af tilgængelige alternativer.
            
            
               Da Unionen har en førerrolle inden for udformningen af miljøpolitik, er det yderst vigtigt for den at bekræfte sit tilsagn om at fremme bedre gennemførelse af multilaterale miljøaftaler og -standarder. Dette omfatter støtte til og gennemførelse af henstillinger fra videnskabelige hjælpeorganer til disse aftaler og overholdelsen af de kriterier, som er fastlagt i de aftaler, der er grundlaget for sådanne henstillinger.
            
         
         
            
               Desuden er initiativet i overensstemmelse med Juncker-Kommissionens prioritet om, at Unionen skal være en stærkere global aktør, og med målene for bæredygtig udvikling, særlig vedrørende sundhed (3) og ansvarligt forbrug og ansvarlig produktion (12) og med det syvende miljøhandlingsprogram.
            
            
               Unionen bør derfor støtte beslutningsforslagene om at opføre dicofol og perfluoroctansyre (PFOA), salte heraf og PFOA-beslægtede forbindelser i bilag A. Disse kemikalier er allerede omfattet af EU-retlige restriktioner, der ligner dem, der er fastsat i konventionen. Der er ved Kommissionens forordning (EF) nr. 2032/2003
                  2
                og Kommissionens afgørelse 2008/764/EF
                  3
                nedlagt forbud mod at anvende dicofol i Unionen. Anvendelsen af perfluoroctansyre (PFOA), salte heraf og PFOA-beslægtede forbindelser er blevet begrænset ved Kommissionens forordning (EU) 2017/1000
                  4
               .
            
            
               Der henstilles i Komitéen for Vurdering af Persistente Organiske Miljøgiftes beslutning POPRC-14/2 til opførelse af perfluoroctansyre (PFOA), salte heraf og PFOA-beslægtede forbindelser med visse specifikke undtagelser. Denne henstilling bygger på vurderingen af oplysninger fra parter og interessenter, herunder oplysninger fra Unionen, og afspejler behovet for fortsat anvendelse af PFOA til visse specifikke anvendelsesformål. Nogle af de specifikke undtagelser vil være nødvendige for Unionen, hvilket fremgår af Kommissionens forordning (EU) 2017/1000, som indeholder bestemmelser, der tillader fortsat brug af PFOA til visse specifikke formål i Unionen.
            
            
               Unionen bør også støtte fjernelsen eller ændringen af acceptable formål og specifikke undtagelser for brugen af perfluoroctansulfonsyre (PFOS), salte heraf og perfluoroctansulfonylfluorid (PFOSF) i bilag B. Alle acceptable formål og specifikke undtagelser, som der henstilles til fjernelse af, finder ikke længere anvendelse i Unionen.
            
            
               Den holdning, der skal indtages på Unionens vegne på partskonferencen, bør fastlægges, eftersom ændringerne af bilag A og B vil være retligt bindende for Unionen og vil skulle afspejles i forordning (EF) nr. 850/2004, som gennemfører Stockholmkonventionen i Unionen.
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen."
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også retsakter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  5
               .
            
            
               4.1.2.Anvendelse i det konkrete tilfælde
            
            
               Partskonferencen er et organ, der er nedsat ved en aftale, nemlig Stockholmkonventionen om persistente organiske miljøgifte.
            
            
               Partskonferencen skal vedtage en retsakt, der har retsvirkninger. Den påtænkte retsakt bliver bindende i henhold til folkeretten, jf. Stockholmkonventionens artikel 22, stk. 4, og vil skulle afspejles i Europa-Parlamentets og Rådets forordning (EF) nr. 850/2004 af 29. april 2004 om persistente organiske miljøgifte og om ændring af direktiv 79/117/EØF
                  6
               . Dette skyldes, at der i henhold til artikel 14, stk. 1, i nævnte forordning kræves en ændring af bilag I, II og III, når et stof optages på listen i konventionen.
            
            
               Den påtænkte retsakt hverken supplerer eller ændrer den institutionelle ramme for aftalen.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsageligt af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har to formål eller består af to elementer, og det ene af disse formål eller elementer må betragtes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, kun have ét materielt retsgrundlag, nemlig det, som det primære eller fremherskende formål eller element tilsiger.
            
            
               4.2.2.Anvendelse i det konkrete tilfælde
            
            
               Hovedformålet med og indholdet af de påtænkte retsakter vedrører miljøområdet.
            
         
         
            
               Det materielle retsgrundlag for den foreslåede afgørelse er derfor artikel 192, stk. 1, i TEUF.
            
            
               4.3.Konklusion
            
            
               Retsgrundlaget for den foreslåede afgørelse bør være artikel 192, stk. 1, sammenholdt med artikel 218, stk. 9, i TEUF.
            
            
               2019/0025 (NLE)
            
            
               Forslag til
            
            
               RÅDETS AFGØRELSE
            
            
               om fastlæggelse af holdning, der skal indtages på Den Europæiske Unions vegne ved det niende møde i partskonferencen under Stockholmkonventionen om persistente organiske miljøgifte, for så vidt angår forslaget om ændring af bilag A og B
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Stockholmkonventionen om persistente organiske miljøgifte ("konventionen") trådte i kraft den 17. maj 2004 og blev indgået på Unionens vegne ved Rådets afgørelse 2006/507/EF
                  7
               .
            
            
               (2)Ved Europa-Parlamentets og Rådets forordning (EF) nr. 850/2004 af 29. april 2004 gennemføres Stockholmkonventionen i Unionen
                  8
               .
            
            
               (3)I henhold til konventionens artikel 8 beslutter partskonferencen om et kemikalie skal opføres i bilag A, B og/eller C, med angivelse af hertil knyttede kontrolforanstaltninger.
            
            
               (4)Det niende møde i partskonferencen under Stockholmkonventionen forventes at træffe beslutninger om opførelse af yderligere kemikalier i bilag A og om ændring af en eksisterende angivelse i bilag B.
            
            
               (5)Den holdning, der skal indtages på Unionens vegne på partskonferencen, bør fastlægges, da beslutningerne bliver bindende for Unionen.
            
            
               (6)For at beskytte menneskers sundhed og miljøet mod yderligere udslip af dicofol og perfluoroctansyre (PFOA), salte heraf og PFOA-beslægtede forbindelser er det nødvendigt at mindske eller forhindre fremstillingen og anvendelsen af disse kemikalier på globalt plan og at støtte deres optagelse i konventionen. Det er desuden nødvendigt yderligere at mindske eller forhindre anvendelsen af perfluoroctansulfonsyre (PFOS), salte heraf og perfluoroctansulfonylfluorid (PFOSF) ved at fjerne eller ændre de acceptable formål og specifikke undtagelser i bilag B —
            
            
               VEDTAGET DENNE AFGØRELSE:
            
            
               Artikel 1
            
            
               1.Den holdning, der skal indtages på Unionens vegne på det niende møde i partskonferencen under Stockholmkonventionen, er at støtte følgende i overensstemmelse med de relevante henstillinger fra Komitéen for Vurdering af Persistente Organiske Miljøgifte:
            
         
         
            
               –opførelse af dicofol i bilag A til konventionen uden specifikke undtagelser
            
            
               –opførelse af perfluoroctansyre (PFOA), salte heraf og PFOA-beslægtede forbindelser i bilag A med specifikke undtagelser for fremstilling af halvledere eller relaterede elektroniske apparater, fotografiske coatings til film, olie- og vandafvisende tekstiler til beskyttelse af arbejdstagere mod farlige væsker, som udgør en risiko for deres sundhed og sikkerhed, invasivt og implantabelt medicinsk udstyr samt brandslukningsskum til hindring af afdampning fra flydende brændstof og til brande i flydende brændstof
            
            
               –fjernelse af følgende acceptable formål fra angivelsen for perfluoroctansulfonsyre (PFOS) og derivater heraf i bilag B til konventionen: fotografiske formål, hydrauliske væsker til luftfartsindustrien, visse typer medicinsk udstyr (f.eks. fremstilling af lag af ethylentetrafluorethylen-copolymer (ETFE) og røntgenabsorberende ETFE, medicinsk udstyr til in vitro-diagnostik og CCD-farvefiltre), fotoresister og antireflektive coatings til halvledere, ætsemiddel til sammensatte halvledere og keramiske filtre
            
            
               –fjernelse af følgende "specifikke undtagelser" fra angivelsen for perfluoroctansulfonsyre (PFOS) og derivater heraf i bilag B til konventionen: fotomasker i sektorerne for halvledere og flydende krystaller (LCD), metalbeklædning (hård metalbeklædning) og metalbeklædning (dekorative metalbeklædninger), elektriske og elektroniske dele til visse farveprintere og farvekopimaskiner, insekticider til bekæmpelse af røde brandmyrer og termitter, kemisk baseret olieproduktion
            
            
               –ændring af det "acceptable formål" for PFOS og derivater heraf til fremstilling og anvendelse af brandslukningsskum til en "specifik undtagelse" for anvendelsen af brandslukningsskum til hindring af afdampning fra flydende brændstof og til brande i flydende brændstof
            
            
               –ændring af det "acceptable formål" for PFOS og derivater heraf til anvendelse til insektgift til bekæmpelse af bladskærermyrer af slægterne Atta spp. og Acromyrmex spp. ved at medtage sulfluramid og specificere, at det "acceptable formål" er begrænset til landbrugsformål.
            
            
               2.I lyset af udviklingen på det niende møde i partskonferencen under Stockholmkonventionen kan Unionens repræsentanter aftale justeringer til denne holdning i samråd med medlemsstaterne via koordinering på stedet uden yderligere afgørelse truffet af Rådet.
            
            
               Artikel 2
            
            
               Denne afgørelse er rettet til Kommissionen.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 209 af 31.7.2006, s. 1.
               
               
                  
                     (2)
                  
                        Kommissionens forordning (EF) nr. 2032/2003 af 4. november 2003 om den anden fase af det tiårs arbejdsprogram, der er omhandlet i artikel 16, stk. 2, i Europa-Parlamentets og Rådets direktiv 98/8/EF om markedsføring af biocidholdige produkter, og om ændring af forordning (EF) nr. 1896/2000 (EUT L 307 af 24.11.2003, s. 1).
               
               
                  
                     (3)
                  
                        Kommissionens beslutning 2008/764/EF af 30. september 2008 om afvisning af at optage dicofol i bilag I til Rådets direktiv 91/414/EØF og om tilbagekaldelse af godkendelser af plantebeskyttelsesmidler, der indeholder dette aktivstof (EUT L 262 af 1.10.2008, s. 40).
               
               
                  
                     (4)
                  
                        Kommissionens forordning (EU) 2017/1000 af 13. juni 2017 om ændring af bilag XVII til Europa-Parlamentets og Rådets forordning (EF) nr. 1907/2006 om registrering, vurdering og godkendelse af samt begrænsninger for kemikalier (REACH) for så vidt angår perfluoroctansyre (PFOA), salte heraf og PFOA-beslægtede stoffer (EUT L 150 af 14.6.2017, s. 14).
               
               
                  
                     (5)
                  
                        Domstolens dom af 7. oktober 2014, Tyskland mod Rådet, C-399/12, ECLI:EU:C:2014:2258, præmis 61-64. 
               
               
                  
                     (6)
                  
                        EUT L 158 af 30.4.2004, s. 7.
               
               
                  
                     (7)
                  
                        Rådets afgørelse 2006/507/EF af 14. oktober 2004 om indgåelse på Det Europæiske Fællesskabs vegne af Stockholm-konventionen om persistente organiske miljøgifte (EUT L 209 af 31.7.2006, s. 1).
               
               
                  
                     (8)
                  
                        Europa-Parlamentets og Rådets forordning (EF) nr. 850/2004 af 29. april 2004 om persistente organiske miljøgifte og om ændring af direktiv 79/117/EØF (EUT L 158 af 30.4.2004, s. 7).